CELEX: 32021R2090
Language: lt
Date: 2021-11-25 00:00:00
Title: Komisijos įgyvendinimo reglamentas (ES) 2021/2090 2021 m. lapkričio 25 d. dėl atsisakymo suteikti leidimą naudoti titano dioksidą kaip visų rūšių gyvūnų pašarų priedą (Tekstas svarbus EEE)

2021 11 30   
               
               
                  LT
               
               
                  Europos Sąjungos oficialusis leidinys
               
               
                  L 427/160
               
            
         KOMISIJOS ĮGYVENDINIMO REGLAMENTAS (ES) 2021/2090
         2021 m. lapkričio 25 d.
         dėl atsisakymo suteikti leidimą naudoti titano dioksidą kaip visų rūšių gyvūnų pašarų priedą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
         kadangi:
         
                     (1)
                  
                  
                     Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo ar atsisakymo jį suteikti pagrindas bei tvarka. To reglamento 10 straipsnyje nustatyta, kad reikia iš naujo įvertinti priedus, kuriuos leidžiama naudoti remiantis Tarybos direktyva 70/524/EEB (2);
                  
               
                     (2)
                  
                  
                     pagal Direktyvą 70/524/EEB buvo suteiktas neterminuotas leidimas naudoti titano dioksidą kaip kačių ir šunų pašarų priedą dažiklį (dažikliai, kuriuos leista naudoti maisto produktams dažyti pagal Bendrijos taisykles). Taip pat buvo suteiktas neterminuotas leidimas tam tikromis sąlygomis jį naudoti kaip visų gyvūnų, išskyrus kates ir šunis, pašarų priedą. Vėliau, vadovaujantis Reglamento (EB) Nr. 1831/2003 10 straipsnio 1 dalimi, tas produktas buvo įtrauktas į pašarų priedų registrą kaip esamas produktas;
                  
               
                     (3)
                  
                  
                     vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, buvo pateiktas prašymas iš naujo įvertinti titano oksidą kaip visų rūšių gyvūnų pašarų priedą. Pareiškėjas paprašė šį priedą priskirti prie priedų kategorijos „jusliniai priedai“ ir funkcinės grupės „dažikliai – medžiagos, kurios pašarams suteikia spalvą ar ją atkuria“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
                  
               
                     (4)
                  
                  
                     Europos maisto saugos tarnyba (toliau – Tarnyba) 2021 m. gegužės 5 d. priimtoje nuomonėje (3) pažymėjo, kad ji negali padaryti išvados dėl titano dioksido saugos tikslinėms rūšims, vartotojams ir aplinkai, nes nėra konkrečių duomenų, susijusių su jo kaip pašarų priedo naudojimu, ir negalima atmesti titano dioksido dalelių genotoksiškumo galimybės, o tai gali kelti susirūpinimą dėl priedo saugos tikslinėms rūšims (ypač ilgai gyvenantiems ir veisliniams gyvūnams), vartotojams ir naudotojams. Nesant titano dioksido tyrimų, Tarnyba negalėjo padaryti išvados dėl priedo poveikio akims ir odai vertinimo. Tarnyba taip pat pažymėjo, kad titano dioksidas gali būti kancerogeniškas darbuotojams jo įkvėpus ir kad, kadangi negalima atmesti titano dioksido dalelių genotoksiškumo galimybės, jis turėtų būti laikomas papildoma potencialia grėsme priedą tvarkančių naudotojų sveikatai. Be to, Tarnyba patvirtino pašarų priedo pašaruose analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;
                  
               
                     (5)
                  
                  
                     todėl iš Tarnybos 2021 m. gegužės 5 d. nuomonės matyti, kad nėra nustatyta, jog titano dioksidas neturi nepageidaujamo poveikio gyvūnų sveikatai, žmonių sveikatai ar aplinkai, kai yra naudojamas kaip funkcinei grupei „dažikliai – medžiagos, kurios pašarams suteikia spalvą ar ją atkuria“ priklausantis pašarų priedas;
                  
               
                     (6)
                  
                  
                     taigi titano dioksido vertinimas rodo, kad Reglamento (EB) Nr. 1831/2003 5 straipsnyje nustatytos leidimų suteikimo sąlygos nėra įvykdytos, todėl turėtų būti atsisakyta suteikti leidimą naudoti titano dioksidą kaip pašarų priedą, priklausantį funkcinei grupei „dažikliai – medžiagos, kurios pašarams suteikia spalvą ar ją atkuria“;
                  
               
                     (7)
                  
                  
                     todėl pašarų priedas titano dioksidas ir pašarai, kurių sudėtyje jo yra, turėtų būti kuo greičiau pašalinti iš rinkos. Tačiau reikėtų nustatyti tam tikrą laikotarpį šių produktų atsargoms iš rinkos pašalinti, kad ekonominės veiklos vykdytojai galėtų tinkamai įvykdyti pašalinimo iš rinkos prievolę;
                  
               
                     (8)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Atsisakymas suteikti leidimą
            Prašymas suteikti leidimą naudoti titano dioksidą (E 171) kaip gyvūnų pašarų priedą, priklausantį priedų kategorijai „jusliniai priedai“ ir funkcinei grupei „dažikliai – medžiagos, kurios pašarams suteikia spalvą ar ją atkuria“, atmetamas.
         
         
            2 straipsnis
            Pašalinimas iš rinkos
            
               1.   1 straipsnyje nurodyto priedo ir premiksų, kurių sudėtyje yra šio priedo, atsargos pašalinamos iš rinkos iki 2022 m. kovo 20 d.
            
            
               2.   Pašarinės žaliavos ir kombinuotieji pašarai, kurie buvo pagaminti su 1 dalyje nurodytu priedu arba premiksais iki 2022 m. kovo 20 d., pašalinami iš rinkos iki 2022 m. birželio 20 d.
            
         
         
            3 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 268, 2003 10 18, p. 29.
         
            (2)  1970 m. lapkričio 23 d. Tarybos direktyva 70/524/EEB dėl pašarų priedų (OL L 270, 1970 12 14, p. 1).
         
            (3)  EFSA Journal 2021;19(6):6630.